**PRESS RELEASE**

08 – 09 mars 2022

**Konferenca e parë e ReLOaD2 për Ballkanin Perëndimor: Shoqëria civile dhe qeveritë lokale – partneritetet për demokraci lokale në Ballkanin Perëndimor**

Konferenca Rajonale - Shoqëria civile dhe qeveritë lokale – partneritetet për demokraci lokale në Ballkanin perëndimor ishte mundësi për të prezantuar përvojat dhe praktikat e mira të bashkëpunimit ndërmjet autoriteteve lokale dhe shoqërisë civile në të gjithë Ballkanin perëndimor. Konferenca e tipit hibrid mblodhi së bashku më shumë se 350 praktikues nga Shqipëria, Bosnja dhe Hercegovina, Kosova, Maqedonia e Veriut, Mali i Zi dhe Serbia.

Në fjalën e hapjes, z. Alen Taletovic, ndihmës ministër nga Ministria e Drejtësisë e Federatës së Bosnjës dhe Hercegovinës, theksoi se rëndësia e shpërndarjes efikase dhe efektive të fondeve buxhetore për OSHC-të është kuptuar nga të gjitha ministritë në rajon të cilat dukeshin të vendosura për të menaxhuar fondet publike me përgjegjësi dhe të mbështesin nivelin lokal për ta bërë këtë. “Kështu, përveç nevojës për rregullimin e kësaj çështjeje në nivel lokal, edhe ne në Ministrinë e Drejtësisë së Federatës së BeH-së kemi dashur të kontribuojmë në ndryshimin e këtyre praktikave. Me mbështetjen e Bashkimit Evropian dhe UNDP-së, Ministria jonë tanimë ka filluar hartimin e ligjit për financimin e organizatave të shoqërisë civile, i cili pasi të miratohet, do të zbatohet në të gjitha nivelet qeveritare në Federatën e BeH-së.

“Bashkimi Evropian është një mbështetës i fuqishëm i angazhimit qytetar në nivel vendi dhe lokal, duke e parë atë si themelor për demokracinë dhe kyç për anëtarësimin në BE. Shoqëria civile ka një rol të rëndësishëm - përfaqëson pikëpamjet dhe aspiratat e qytetarëve dhe kërkon llogari nga liderët dhe institucionet; duke ofruar mbështetje konkrete për komunitetet, duke përfshirë edhe në situata krize, dhe duke qenë një forcë pozitive për transformimin shoqëror”, tha z. Holger Schroeder, Shef i Njësisë, DG NEAR, D5, nga Komisioni Evropian.

Znj. Steliana Nedera, Përfaqësuese e Përhershme e UNDP-së në Bosnje dhe Hercegovinë theksoi se “qeverisjet lokale janë më afër qytetarëve dhe kanë një dialog të vazhdueshëm me qytetarët për çështjet në ofrimin e shërbimeve lokale dhe zgjidhjeve më të mira. Organizatat lokale të shoqërisë civile janë ndër partnerët më të besueshëm të autoriteteve lokale në ofrimin e një sërë shërbimesh për komunitetin. Partneritete të tilla bazohen në dialog të hapur, transparencë dhe besim.”

Pjesëmarrësit në konferencë kontribuan në disa tema specifike, si përmirësimi i financimit publik, përfitimet e partneritetit ndërmjet shoqërisë civile dhe pushtetit lokal dhe ecuria përpara, me theks të veçantë në veprimet për rini. Në këtë drejtim, panelisti nga Asociacioni i Komunave të Kosovës (AKK) z. Sazan Ibrahimi, i cili përfaqësoi Kosovën në panelin e parë, konfirmoi shumë hapur krijimin e një drejtimi të mirëfilltë drejt transparencës së financimit publik të OShC-ve nga buxhetet komunale dhe përkushtimin e vazhdueshëm të koordinuar për rritje të mëtutjeshme. Më tej, z. Sadri Rrmoku, nga Instituti i Qeverisjes Lokale të Kosovës (IKLGI), i cili mori pjesë në panelin e dytë, theksoi se bashkëpunimi ndërmjet komunave dhe shoqërisë civile është një element i rëndësishëm në procesin e demokratizimit në vend. Në vazhdim ai ceku se bashkëpunimi rrit cilësinë e politikave lokale dhe në të njëjtën kohë e bën shoqërinë civile palë të interesit në proceset e politikëbërjes. Rritja e pjesëmarrjes së akterëve të OSHC-ve në procesin e politikëbërjes ndikon në rritjen e transparencës, llogaridhënies, sundimit të ligjit dhe krijimin e një qeverisjeje më të hapur.

Konferenca ishte një nga ngjarjet e para rajonale që përqëndrohet në shkëmbimin e informatave dhe përvojave ndërmjet vendeve të Ballkanit Perëndimor.

Programi Rajonal për Demokracinë Lokale në Ballkanin Perëndimor 2 - ReLOaD2 është një program prej 13 milionë eurosh, e mbështetur dhe financuar nga Bashkimi Evropian dhe e zbatuar nga UNDP. Ai synon të forcojë partneritetet midis qeverive lokale dhe OSHC-ve në Ballkanin Perëndimor me fokus në financimin transparent për OSHC-të në të gjithë rajonin.

**Programi Rajonal për Demokracinë Lokale në Ballkanin Perëndimor financohet nga Bashkimi Evropian dhe zbatohet nga UNDP.**